Debatten om den nye børnehave har kørt længe blandt borgere og politikere i Skørping. Vi har på TV2 Nord tidligere foralt, at Rebild Kommunes borgmester, Jesper Greth, fastholder placeringen af den nye børnehave i Skørping - til stor utilfredshed for mange i området. Skørping Idrætscenter, Skørping Lokalråd og og en række andre lokale foreninger, var både forundrede og skuffede over at se, at Teknik- og Miljøudvalget, på et møde i begyndelsen af april, indstillede en plan til byrådet om, at den nye børnehave skal placeres midt i haludviklingsprojektet, Aktiv Center Rold Skov. Stor utilfredshed Blandt de fremmødte var der bred enighed om, at der ikke bør ligge en børnehave på den placering, kommunen har udvalgt. Kommunen har en vision om mere borgerinddragelse, og netop den vision kom under angreb på dagens møde. Flere kritiserede Rebild Kommunes ageren i denne sag. De mener ikke, at der er blevet gjort nok for at lytte til borgernes indsigelser og overvejelser. Politisk undskyldning De fremmødte gik ikke helt tomhændede fra mødet, for det blev nemlig til en vaskeægte undskyldning fra den konservative byrådsgruppe i Rebild Kommune. Jeanette Sagan (C) undskyldte til de fremmødte over den manglende borgerinddragelse i sagen og forsikrede, at alle konservative byrådsmedlemmer ikke ville stemme for placeringen. Der er altså intet, der er afgjort på forhånd, selvom borgmester Jesper Greth (V) holder fast i den nuværende plan. Der skal stemmes om placeringen i byrådet den 28. april. Se reaktioner fra aftenens borgermøde her:

Opsummering:
Der var mødt folk fra hele Skørping op, da der onsdag aften var borgermøde om placeringen af den nye børnehave.